**Florile locurilor întunecate**

*Ana Podaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am zămislit dintr-o picătură de apă căzută din vârful unei stalactite

prelinsă în miezul zilei pe pântecul unei stalagmite

atunci m-am zămislit, la ceasul doisprezece

când printre crăpăturile stâncilor s-a furișat o rază caldă de soare

eram eu, izvorul din care-a năvălit cuvântul

săpând poem după poem susurând din inima muntelui

făcându-și loc printre pietrele reci, făcându-și albie la poalele gândirii

lăsând să treacă lotca înțelepciunii de pe-un mal pe altul

m-am zămislit acolo, în umbra liliecilor

acolo unde umezeala decora pereții cu mucegaiuri scumpe

florile locurilor întunecate

și-am curs printre nisipuri mișcătoare, uneori,

ascultând fiecare fir de nisip rezolvând ecuația timpului

tic-tac-ul s-a contopit cu clipocitul curgerii mele lovindu-mă de stânci

s-a contopit cu clopotul în zi de sărbătoare, cu toaca-n zi de post

și m-au băut toate acele guri însetate de cuvânt

fântâni secate de curgerea lacrimei din vadul durerilor

m-au băut cerbii și lupii și caii m-au băut

și-am alergat odată cu ei fiind pătrunsă de sentimentele lor

de viața lor

m-am ascuns odată cu teama în miez de pădure

am sfâșiat carnea fragedă a unui căprior urlând după haită

am galopat până la epuizare prin poieni

făcându-mi loc prin porii cailor ce m-au băut

am devenit abur și fum și m-au băut norii

și am căzut în iarbă sau, uneori, pe pământul uscat

făcându-mi loc printre crăpături de unde m-a înghițit pământul

ce-mi zămislise trupul înainte să aflu universul zămislit prin cuvânt.